Document ID: 31993R2210

ΚΑΝΟΝΙΣΜΟΣ (ΕΟΚ) αριθ. 2210/93 ΤΗΣ ΕΠΙΤΡΟΠΗΣ της 26ης Ιουλίου 1993 περί των ανακοινώσεων που αφορούν την κοινή οργάνωση αγοράς στον τομέα των αλιευομένων προϊόντων και των προϊόντων υδατοκαλλιέργειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των αλιευομένων προϊόντων και των προϊόντων υδατοκαλλιέργειας (1), όπως τροποποιήθηκε από τον κανονισμό (ΕΟΚ) αριθ. 697/93 (2), και ιδίως το άρθρο 8 παράγραφος 5, το άρθρο 10 παράγραφος 3, το άρθρο 14 παράγραφος 5, το άρθρο 15 παράγραφος 8, το άρθρο 17 παράγραφος 6, το άρθρο 23 παράγραφος 5 και το άρθρο 30,
Εκτιμώντας:
ότι η Επιτροπή πρέπει να είναι σε θέση να παρακολουθεί τις ενέργειες ρύθμισης των τιμών στις οποίες προβαίνουν οι οργανώσεις παραγωγών καθώς και την εφαρμογή από τις εν λόγω οργανώσεις των συστημάτων της χρηματικής αντιστάθμισης και της ενίσχυσης μεταφοράς-
ότι τα κοινοτικά καθεστώτα παρέμβασης που προβλέπονται από τον κανονισμό (ΕΟΚ) αριθ. 3759/92 οδηγούν στην ανάγκη ύπαρξης διαπιστωμένων τιμών στις αγορές χονδρικής πώλησης και στους αντιπροσωπευτικούς λιμένες της Κοινότητας-
ότι είναι σκόπιμο να καταρτιστεί ο κατάλογος των αγορών και των λιμένων των κρατών μελών που πρέπει να λαμβάνονται υπόψη ως αντιπροσωπευτικοί για δεδομένο προϊόν-
ότι πρέπει να καθοριστεί, εξάλλου, η περιοδικότητα της διαπίστωσης των τιμών αγοράς καθώς και των σχετικών ανακοινώσεων-
ότι, λόγω της ικανοποιητικότερης πλαισίωσης των κοινοτικών καθεστώτων παρέμβασης στον τομέα της κοινής οργάνωσης αγορών, έχει αυξηθεί ο αριθμός των ανακοινώσεων σχετικά με την εφαρμογή και την παρακολούθηση των εν λόγω καθεστώτων-
ότι οι διατάξεις που αφορούν τις ανακοινώσεις των στοιχείων έχουν θεσπιστεί με τον κανονισμό (ΕΟΚ) αριθ. 1106/90 της Επιτροπής της 18ης Απριλίου 1990 σχετικά με τις ανακοινώσεις που αναφέρονται στην κοινή οργάνωση αγορών στον τομέα των προϊόντων αλιείας (3), όπως τροποποιήθηκε τελευταία από τον κανονισμό (ΕΟΚ) αριθ. 1672/92 (4)- ότι η κτηθείσα πείρα έδειξε ότι είναι απαραίτητο να απλοποιηθούν, να εναρμονιστούν και να συγκεντρωθούν τα διαβιβαζόμενα στοιχεία- ότι πρέπει, επιπλέον, να ληφθεί υπόψη ο κανονισμός (ΕΟΚ) αριθ. 3759/92 ότι είναι απαραίτητη η κατάρτιση ενός νέου κανονισμού και, ως εκ τούτου, ο κανονισμός (ΕΟΚ) αριθ. 1106/90 πρέπει να καταργηθεί-
ότι, είναι απαραίτητη η διάθεση ορισμένων στοιχείων προκειμένου να καθίσταται δυνατός ο υπολογισμός της κατ' αποκοπή ενίσχυσης- ότι η ανακοίνωση αυτών των στοιχείων προβλέπεται από τον κανονισμό (ΕΟΚ) αριθ. 4176/88 της Επιτροπής της 28ης Δεκεμβρίου 1988 για τον καθορισμό των λεπτομερειών εφαρμογής σχετικά με τη χορήγηση ενίσχυσης κατ' αποκοπή για ορισμένα αλιευτικά προϊόντα (5)- ότι, λόγω της συγκέντρωσης, στον παρόντα κανονισμό, διαφόρων διατάξεων του εν λόγω κανονισμού, είναι σκόπιμο να διαγραφεί το άρθρο 15 αυτού-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΤΙΤΛΟΣ Ι Ανακοινώσεις σχετικά με την εφαρμογή των τιμών απόσυρσης και των τιμών πώλησης από τις οργανώσεις παραγωγών
Άρθρο 1
1. Τα κράτη μέλη ανακοινώνουν στην Επιτροπή τα στοιχεία που αναφέρονται στο άρθρο 8 παράγραφος 4 του κανονισμού (ΕΟΚ) αριθ. 3759/92, καλούμενου στο εξής "βασικού κανονισμού", το αργότερο δύο μήνες μετά από την έναρξη της περιόδου αλιείας κατά την οποία ισχύουν οι τιμές απόσυρσης και οι τιμές πώλησης.
Στην περίπτωση που οι τιμές απόσυρσης κι οι τιμες πώλησης καθορίζονται από ένωση πολλών οργανώσεων παραγωγών, η ανακοίνωση πρέπει να περιλαμβάνει τον κατάλογο καθεμίας από τις οργανώσεις παραγωγών που προτίθεται να εφαρμόσει το σύστημα που έχει κοινοποιηθεί.
2. Κάθε τροποποίηση των στοιχείων που αναφέρονται στην παράγραφο 1 κοινοποιείται αμελλητί στην Επιτροπή από τα κράτη μέλη.
ΤΙΤΛΟΣ ΙΙ Ανακοινώσεις σχετικά με τα προϊόντα που αναφέρονται στο παράρτημα Ι σημεία Α, Δ, και Ε του βασικού κανονισμού
Άρθρο 2
Οι ανακοινώσεις που αναφέρονται στο άρθρο 10 παράγραφος 1 του βασικού κανονισμού περιλαμβάνουν, για καθένα από τα προϊόντα που απαριθμούνται στο παράρτημα Ι σημεία Α, Δ, και Ε του εν λόγω κανονισμού, και για κάθε αντιπροσωπευτική αγορά ή αντιπροσωπευτικό λιμένα:
1. τα ακόλουθα μηνιαία στοιχεία για κάθε προϊόν:
α) μέση μηνιαία τιμή αγοράς σταθμισμένη ανάλογα με τις ποσότητες που έχουν διατεθεί στο εμπόριο-
β) διατεθείσες στο εμπόριο συνολικές ποσότητες-
γ) συνολική ποσότητα που αποσύρθηκε από την αγορά-
2. τα ακόλουθα εξαμηνιαία στοιχεία για κάθε κατηγορία προϊόντος:
α) εξαμηνιαία μέση τιμή αγοράς-
β) διατεθείσες στο εμπόριο ποσότητες-
3. Εξάλλου, εφόσον η αγορά ενός προϊόντος υφίσταται ή ενδέχεται να διέλθει κρίση ή διαταραχή, οι ανακοινώσεις που αφορούν την αγορά του εν λόγω προϊόντος αποστέλλονται για κάθε ημέρα αγοράς, τουλάχιστον κάθε εβδομάδα.
Άρθρο 3
1. Τα κράτη μέλη ανακοινώνουν κάθε εξάμηνο στην Επιτροπή για καθένα από τα προϊόντα που απαριθμούνται στο παράρτημα Ι σημεία Α, Δ, και Ε του βασικού κανονισμού:
α) τις ποσότητες που έχουν αποσυρθεί ή δεν έχουν πωληθεί στην αγορά, ανάλογα με την περίπτωση:
- με την κοινοτική τιμή απόσυρσης και με την κοινοτική τιμή πώλησης και, κατά περίπτωση, με την τιμή απόσυρσης σε περιφερειακή κλίμακα,
- με την τιμή αυτόνομης απόσυρσης.
Για καθένα από τα προϊόντα που αποσύρονται θα πρέπει να προσδιορίζονται οι σχετικές κατηγορίες-
β) τη μέση τιμή που έχει επιτευχθεί και τις διατεθείσες ποσότητες κατανεμημένες για καθέναν από τους τρόπους διάθεσης που αναφέρονται στο άρθρο 1 του κανονισμού (ΕΟΚ) αριθ. 1501/83 της Επιτροπής (6) και ανά προϊόν-
γ) τις ποσότητες προϊόντων που προορίζονται να τύχουν ενίσχυσης μεταφοράς, κατανεμημένες ανά κατηγορία, τους τύπους μεταποιήσεων που έχουν πραγματοποιηθεί και τις μέσες τιμές πώλησης στο στάδιο χονδρικής πώλησης των μεταποιημένων προϊόντων.
2. Μετά από τη λήξη της αλιευτικής περιόδου για τα προϊόντα που αναφέρονται στο παράρτημα Ι σημεία Α, Δ και Ε του βασικού κανονισμού, οι οργανώσεις παραγωγών ανακοινώνουν στο κράτος μέλος που ανήκουν, τις ποσότητες των προϊόντων που έχουν διατεθεί προς πώληση από την οργάνωση παραγωγών και τις ποσότητες των προϊόντων που έχουν τύχει χρηματικής αντιστάθμισης και ενίσχυσης μεταφοράς, όπως προβλέπεται στα άρθρα 12 και 14 του βασικού κανονισμού.
Άρθρο 4
Τα κράτη μέλη ανακοινώνουν κάθε έτος στην Επιτροπή, το αργότερο στις 15 Σεπτεμβρίου, το ποσό των τεχνικών εξοδων που αφορούν την κατάψυξη, την αποθεματοποίηση, τον τεμαχισμό σε φιλέτα, την πάστωση και την αποξήρανση, το ψήσιμο και τη συντήρηση σε δεξαμενές.
Οι ανακοινώσεις αυτές αναφέρονται στα στοιχεία του προηγούμενου έτους και αφορούν τα προϊόντα που απαριθμούνται στο παράρτημα Ι σημεία Α, Δ και Ε του βασικού κανονισμού.
ΤΙΤΛΟΣ ΙΙΙ Ανακοινώσεις σχετικά με τα προϊόντα που αναφέρονται στα παραρτήματα ΙΙ και ΙΙΙ του βασικού κανονισμού
Άρθρο 5
Τα κράτη μέλη ανακοινώνουν στην Επιτροπή τα στοιχεία που αναφέρονται στο άρθρο 10 παράγραφος 1 του βασικού κανονισμού, τα οποία περιλαμβάνουν για κάθε προϊόν που απαριθμείται στο παράρτημα ΙΙ του εν λόγω κανονισμού και έχει ληφθεί υπόψη για τον καθορισμό της τιμής προσανατολισμού, και για κάθε αντιπροσωπευτική αγορά ή αντιπροσωπευτικό λιμένα:
- τη μηνιαία μέση τιμή αγοράς σταθμισμένη ανάλογα με τις ποσότητες που έχουν διατεθεί στο εμπόριο,
- τις διατεθείσες στο εμπόριο συνολικές ποσότητες κατά τη διάρκεια του ιδίου μηνός.
Άρθρο 6
Τα κράτη μέλη ανακοινώνουν στην Επιτροπή τα στοιχεία που αναφέρονται στο άρθρο 17 παράγραφος 4 του βασικού κανονισμού, τα οποία περιλαμβάνουν για κάθε είδος και τύπο παρουσίασης που αναφέρεται στο παράρτημα ΙΙΙ του εν λόγω κανονισμού, και για κάθε αντιπροσωπευτική αγορά ή αντιπροσωπευτικό λιμένα:
- τη μηνιαία μέση τιμή αγοράς σταθμισμένη ανάλογα με τις διατεθείσες στο εμπόριο ποσότητες,
- τις διατεθείσες στο εμπόριο συνολικές ποσότητες κατά τη διάρκεια του ιδίου μηνός.
Οι εν λόγω ανακοινώσεις πραγματοοιούνται αφενός, για τα νωπά και διατηρημένα με απλή ψύξη προϊόντα και, αφετέρου, για τα κατεψυγμένα προϊόντα.
Άρθρο 7
1. Για τα προϊόντα που αναφέρονται στα παραρτήματα ΙΙ και ΙΙΙ του βασικού κανονισμού, οι οργανώσεις παραγωγών ανακοινώνουν στις αρμόδιες αρχές του ενδιαφερομένου κράτους μέλους τουλάχιστον τα ακόλουθα μηνιαία στοιχεία, κατανεμημένα ανά είδος και εμπορική παρουσίαση:
α) στην περίπτωση των προϊόντων του παραρτήματος ΙΙ:
- την ποσότητα που έχει εκφορτωθεί από τα μέλη τους,
- την ποσότητα που έχει πωληθεί και τη μέση τιμή πώλησης,
- τη μη πωληθείσα ποσότητα, η οποία προορίζεται για διατήρηση σε ψυκτικές αποθήκες,
- την ποσότητα που έχει διατεθεί εκ νέου στην αγορά μετά από αποθεματοποίηση-
β) στην περίπτωση των προϊόντων του παραρτήματος ΙΙΙ:
- την ποσότητα που έχει πωληθεί και παραδοθεί στη βιομηχανία μεταποίησης και τη μέση τιμή πώλησης.
Οι εν λόγω ανακοινώσεις διαβιβάζονται κάθε μήνα από το κράτος μέλος στην Επιτροπή.
2. Σε περίπτωση που διαπιστωθεί ότι οι τιμές πώλησης βρίσκονται σε χαμηλότερα επίπεδα σε σχέση με το επίπεδο που αναφέρεται στο άρθρο 16 παράγραφος 2 του βασικού κανονισμού και ότι η κατάσταση αυτή όσον αφορά τις τιμές ενδέχεται να συνεχιστεί, τα στοιχεία που αναφέρονται στην παράγραφο 1 κατανενεμημένα ανά ημέρα αγοράς ανακοινώνονται κάθε εβδομάδα από τις οργανώσεις παραγωγών στο κράτος μέλος. Το κράτος μέλος διαβιβάζει τα εν λόγω στοιχεία στην Επιτροπή.
ΤΙΤΛΟΣ IV Ανακοινώσεις σχετικά με ορισμένα προϊόντα που αναφέρονται στο παράρτημα IV σημείο Α του βασικού κανονισμού
Άρθρο 8
Τα κράτη μέλη ανακοινώνουν στην Επιτροπή κάθε έτος, πριν την 1η Νοεμβρίου, τις μηνιαίες μέσες τιμές στην παραγωγή που έχουν διαπιστωθεί στις αντιπροσωπευτικές ζώνες παραγωγής καθώς και τις διατεθείσες στο εμπόριο ποσότητες για προϊόν με καθορισμένα εμπορικά χαρακτηριστικά. Οι εν λόγω ανακοινώσεις αναφέρονται στα τρία τελευταία έτη πριν από τον καθορισμό των τιμών αναφοράς.
Ως προϊόν με καθορισμένα εμπορικά χαρακτηριστικά νοείται:
- όσον αφορά τον κυπρίνο, ο ζωντανός κυπρίνος που έχει ελάχιστο βάρος 800 γραμμάρια,
- όσον αφορά το σολομό, ο σολομός του Ατλαντικού, ολόκληρος, με ελάχιστο βάρος 900 γραμμάρια.
Ως τιμή στην παραγωγή νοείται η τιμή πώλησης από τον παραγωγό στο χονδρέμπορο.
ΤΙΤΛΟΣ V Ανακοινώσεις σχετικά με τα προϊόντα που αναφέρονται στο παράρτημα VI του βασικού κανονισμού
Άρθρο 9
Τα κράτη μέλη ανακοινώνουν στην Επιτροπή, για καθένα από τα προϊόντα που απαριθμούνται στο παράρτημα VI του βασικού κανονισμού:
α) τα ποσά της κατ' αποκοπήν αξίας, κατανεμημένα σύμφωνα με τις διατάξεις του άρθρου 7 του κανονισμού (ΕΟΚ) αριθ. 4176/88 το αργότερο ένα μήνα μετά την έναρξη κάθε αλιευτικής περιόδου-
β) τις μέσες διαπιστωθείσες τιμές και τις ποσότητες που τίθενται σε εμπορία στις αντιπροσωπευτικές αγορές χονδρικής πώλησης ή στους αντιπροσωπευτικούς λιμένες υπό μορφή πίνακα, ανά προϊόν και ανά κατηγορία προϊόντος, εντός προθεσμίας ενός μηνός μετά το τέλος κάθε εξαμήνου-
γ) τη μέση τιμή ανά προϊόν (για όλες τις κατηγορίες) και τις συνολικές εκφορτώσεις στο ενδιαφερόμενο κράτος μέλος κατά τη διάρκεια προηγούμενης αλιευτικής περιόδου, εντός προθεσμίας πέντε μηνών μετά το τέλος κάθε αλιευτικής περιόδου.
ΤΙΤΛΟΣ VI Γενικές διατάξεις
Άρθρο 10
1. Οι αντιπροσωπευτικές αγορές χονδρικής πώλησης και οι αντιπροσωπευτικοί λιμένες κατά την έννοια του άρθρου 10 παράγραφος 2 και του άρθρου 4 του βασικού κανονισμού, απαριθμούνται στο παράρτημα Ι του παρόντος κανονισμού για τα προϊόντα που αναφέρονται στο εν λόγω παράρτημα.
2. Ως μέση τιμή αγοράς νοείται η μέση τιμή στο στάδιο της πρώτης πώλησης, σταθμισμένη ανάλογα με τις διατεθείσες στο εμπόριο ποσότητες, χωρίς να λαμβάνονται υπόψη οι ποσότητες που έχουν ενδεχομένως αποσυρθεί.
Άρθρο 11
1. Όλες οι ανακοινώσεις που αναφέρονται στον παρόντα κανονισμό διαβιβάζονται στην Επιτροπή με τηλετυπικό σήμα, τηλεαντίγραφο ή άμεση σύνδεση ηλεκτρονικού υπολογιστή (ηλεκτρονική αποστολή μηνυμάτων), υπό τη μορφή που προβλέπεται στα παραρτήματα ΙΙ έως ΧΙΙΙ του εν λόγω κανονισμού.
2. Εφόσον δεν προβλέπεται άλλως, το χρονοδιάγραμμα αποστολής των ανακοινώσεων στην Επιτροπή καθορίζεται ως εξής:
- οι μηνιαίες ανακοινώσεις διαβιβάζονται το αργότερο την τελευταία ημέρα του μηνός μετά το τέλος του συγκεκριμένου μηνός,
- οι εξαμηνιαίες ανακοινώσεις διαβιβάζονται το αργότερο στις 31 Αυγούστου για τα στοιχεία που αφορούν το πρώτο εξάμηνο του τρέχοντος έτους και πριν την 1η Μαρτίου για τα στοιχεία που αφορούν το δεύτερο εξάμηνο του προηγουμένου έτους.
Άρθρο 12
Ο κανονισμός (ΕΟΚ) αριθ. 1106/90 καταργείται.
Άρθρο 13
Το άρθρο 15 του κανονισμού (ΕΟΚ) αριθ. 4176/88 διαγράφεται.
Άρθρο 14
Ο παρών κανονισμός αρχίζει να ισχύει την 1η Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 1993.

Labels: 12
2
3
6